《济南学署秋日归宁夫子字问归期敬答十二韵》
清代·李学温

高城秋色深，瑟瑟寒飙至。侵晓倚南楼，青天来雁字。

节序过授衣，黄菊惊离思。展矣怀君子，卓荦才未易。

昨日拆缄封，宛转深情致。上言秋雨多，窗兰向憔悴。

下问归来期，循讽潜制泪。人事多乖舛，关山隔迢遰。

虽无帷车来，空愧宝钗寄。欲行还踯躅，暮野忧魑魅。

长吟感萧飒，浩叹悲阴曀。眺望连日夕，反侧不能寐。

转蓬离本根，飞扬满天地。冈松与涧石，岁晚同心契。

作者简介：李学温，字兰贞，小名绀珠，任丘人。中简长女，同县拔贡香河教谕舒其绂继室。有《丽景楼诗》。